HMS Kashmir (F12)

HMS Kashmir (viirinumero F12) oli Britannian kuninkaallisen laivaston K-luokan hävittäjä, joka palveli toisessa maailmansodassa.

Valmistus 

Alus tilattiin maaliskuussa 1937 osana vuoden 1937 laivasto-ohjelmaa John I. Thornycroft and Companyltä Woolstonista, missä köli laskettiin 11. lokakuuta nimellä HMS Javelin. Alus laskettiin vesille 21. maaliskuuta 1939 nimettynä HMS Kashmiriksi ja se valmistui 10. lokakuuta, jolloin sen sopimuksen mukaisena hintana oli 391 570 puntaa ilman Amiraliteetin toimittamia ase- ja viestijärjestelmiä.

Palvelus 
Palvelukseen otettaessa alus liitettiin Kotilaivaston K-luokan hävittäjistä muodostettuun 5. hävittäjälaivueeseen miehitettynä Portsmouthin varikon henkilöstöllä. Koeajojen aikana alus törmäsi hinaajaan, minkä vuoksi se palasi telakalle korjattavaksi. Palvelukseen alus palasi 26. lokakuuta jatkamaan koeajoja.

Alus saattoi 10. marraskuuta matkallaan Rosythiin tukikohtalaiva HMS Dunluce Castlea. Alus saapui 12. marraskuuta Scapa Flowhun liittyen laivueeseensa. Se upotti 29. marraskuuta Shetlanninsaarten vesillä yhdessä HMS Kingstonin ja HMS Icaruksen kanssa Saksan laivaston sukellusvene U-35:n ().

1940 
Maaliskuussa 1940 alus oli huollettavana Govanissa, mistä palattuaan se liittyi laivueeseensa. Alus suojasi huhtikuun alussa lentotukialus HMS Furiousia ja risteilijä HMS Birminghamia yhdessä HMS Fearlessin, HMS Hyperionin, HMS Heron, HMS Zulun, HMS Cossackin, HMS Kelvinin, HMS Impulsiven ja HMS Delightin kanssa.

Alus suojasi 7. huhtikuuta laivueen mukana risteilijöitä HMS Galateaa ja HMS Arethusaa etsittäessä tuloksettomasti ilmoitettua Saksan laivaston osastoa. Alus törmäsi 9. huhtikuuta Kelvinin kanssa, jolloin se vaurioitui pahoin. Se oli ohjauskyvytön, jolloin sen suojaksi jäivät Zulu ja Cossack. Cossack hinasi aluksen Scapa Flowhun, josta se jatkoi Zulun suojaamana edelleen Lerwickiin.

Aluksen vauriot tutkittiin 11. huhtikuuta, jonka jälkeen se määrättiin Swan Hunterin telakalle Newcastleen korjattavaksi. Alus lähti 15. huhtikuuta Tyneen, jossa se otettiin seuraavana päivänä telakalle. Alus palasi 17. kesäkuuta palvelukseen liitettynä HUmberin osastoon.

Alus joutui 9. heinäkuuta ilmahyökkäykseen, mutta se säilyi vaurioitta. Se törmäsi 31. heinäkuuta troolari HMS Kurdin kanssa saaden pahoja vaurioita. Alus poistettiin palveluskäytöstä ja se siirrettiin Hulliin Brigham and Cowanin telakalle, mistä se vapautui 22. elokuuta palaten palvelukseen liittyne laivueeseensa Scapa Flowssa.

Alus suojasi 5. syyskuuta apumiinalaivoja HMS Port Quebeciä ja HMS Menestheusta rakennettaessa pohjoistasulkua (operaatio SN5A) yhdessä risteilijä HMS Cairon sekä hävittäjien HMS Kiplingin, HMS Sikhin ja Zulun kanssa. Alus liittyi vapauduttuaan tehtävästä laivueeseensa Plymouthissa.

Alus suojasi 10. lokakuuta taistelulaiva HMS Revengeä matkalla Cherbourgiin yhdessä HMS Javelinin, HMS Jupiterin, Kiplingin ja HMS Jackalin kanssa. Osaston tehtävänä oli seuraavana päivänä tulittaa mereltä Cherbourgia, minkä jälkeen ne palasivat Portsmouthiin. Alus erkani 12. lokakuuta operaatiosta palaten laivueen alusten mukana Plymouthiin.

Alus suojasi 17. lokakuuta risteilijöitä HMS Newcastle ja HMS Emerald yhdessä Jackalin, Jupiterin, Kiplingin ja Kelvinin kanssa torjuttaessa rannikkosaattueiden kimppuun Brestistä pyrkiviä Saksan laivaston torpedoveneitä. Alus väisti siihen kohdistuneen torpedohyökkäyksen. Osasto määrättiin irtoamaan taistelusta puutteellisen ilmapuolustuksen vuoksi, minkä jälkeen se palasi Plymouthiin. Osasto saapui 18. lokakuuta Plymouthiin.

Kashmir, Javelin, Jackal, Jupiter ja HMS Jersey määrättiin 28. marraskuuta tuhoamaan kolme Kanaalissa havaittua Saksan laivaston hävittäjää. Alus partioi seuraavana päivänä Start Pointin ja Lands Endin välillä kohtaamatta vihollista yhdessä Jerseyn ja Jupiterin kanssa. Alukset liittyivät muuhun osastoon Javelinin oltua tulitaistelussa Saksan laivaston alusten kanssa. Osaston saavuttua paikalle saksalaiset alukset savuttivat ja ne erkanivat taistelusta. Alus palasi Plymouthiin.

Kashmir, Kipling ja HMS Punjabi määrättiin 3. joulukuuta suojaamaan HMS Icarusta Île-de-Batzin miinoitetta rakennettaessa (operaatio GR). Operaatio kuitenkin peruutettiin Icaruksen järjestelmissä havaitun vian vuoksi. Osaston palattua satamaan alus määrättiin suojaamaan miinalaiva HMS Adventurea rakennettaessa miinoitetta Little Sole Bayhin (operaatio GQ1) yhdessä Kiplingin ja Jupiterin kanssa.

Kashmir, Jersey ja Jupiter siirtyivät 5. joulukuuta Gibraltarille. Alus suojasi 8. joulukuuta samojen alusten sekä Kelvinin kanssa HMS Manchesteria matkalla Gibraltarilta kotimaahan. Se erkani 10. joulukuuta risteilijästä, minkä jälkeen se palasi Plymouthiin. Kashmir, Jersey ja Jupiter suojasivat 29. joulukuuta miinalaiva Adeventurea rakennettaessa miinoitetta Little Sole Bankiin (operaatio GQ2).

1941 
Alus poistui 10. tammikuuta 1941 viirikön mukana Clydestä, jonne ne oli sijoitettu vuoden vaihteessa suojaamaan saattueita. Alus sijoitettiin 18. tammikuuta takaisin Plymouthiin. Alus suojasi 20. helmikuuta laivueen mukana HMS Intrepidiä, Icarusta ja Impulsivea, jotka laskivat miinakentän Brestin edustalle (operaatio GS).

Kashmir ja Kipling suojasivat 24. maaliskuuta miinalaiva HMS Abdielia laskettaessa miinoja Brestin edustalle (operaatio GV). Alus suojasi 28. maaliskuuta laivueen mukana Intrepidiä, Icarusta ja Impulsivea, jotka laskivat miinoja Brestin edustalle.

Huhtikuussa alus määrättiin siirtymään laivueen mukana Välimerelle. Laivue sijoitettaisiin siirtoa varten iskuosastoksi Maltalla. Alus aloitti 21. huhtikuuta laivueen mukana Gibraltarille, josta laivue jatkoi matkaa 24. huhtikuuta suojaten samalla ilmatorjuntaristeilijä HMS Didoa sekä miinalaiva Abdielia. Alukset muodostivat Force S:n operaatio Salientissa. Osasto saapui 28. huhtikuuta Maltalle, jossa laivue vapautti 14. hävittäjälaivueen.

Kashmir sekä laivueen muut alukset muodostivat Maltalla olevan osaston Force K:n, jonka tehtävänä oli häiritä akselivaltojen Italiasta Pohjois-Afrikkaan matkaavia saattueita.

Alus lähti 1. toukokuuta osaston mukana ensimmäiselle torjuntamatkalle. Osaston palattua seuraavana päivänä Maltalle alus jäi sataman suulle muiden jatkaessa satamaan. Alus liittyi risteilijä HMS Gloucesterin suojaksi yhdessä Kiplingin kanssa matkalle Gibraltarille, kun sataman suu meni tukkoon Jerseyn upottua siihen osuttuaan miinaan.

Osasto saapui 4. toukokuuta Gibraltarille. Alukset muodostivat seuraavana päivänä operaatio Tiikerin Force D:n, jonka tehtävänä oli suojata saattuetta Maltalle. Hävittäjät palasivat 9. toukokuuta laivueeseensa saattueen saavuttua Maltan edustalle. Force K tulitti 10. toukokuuta Benghazia ennen paluutaan Maltalle 11. toukokuuta.

Kashmir määrättiin 21. toukokuuta laivueen mukana tukemaan Kreetan puolustusta. Laivue purjehti vielä samana päivänä Maltalta liittyäkseen Välimeren laivastoon saaren edustalla. Alus partioi 22. toukokuuta Kreetan pohjoispuolella yhdessä HMS Kellyn ja Kiplingin kanssa estämässä saksalaisten joukkojen siirtoa saarelle. Alukset myös antoivat tulitukea Málemen lentokentän puolustajille.

Osasto joutui 23. toukokuuta voimakkaaseen ilmahyökkäykseen, jolloin Kashmiriin osui pommi. Alus upposi parissa minuutissa Gávdosin eteläpuolelle. Kipling pelasti alukselta 159 eloonjäänyttä.

Lähteet

Viitteet 

K-luokan hävittäjät
Thornycroftin valmistamat alukset
Yhdistyneen kuningaskunnan toisen maailmansodan hävittäjät